Sabiex pajjiżna jkompli jirnexxi mhux biss fil-preżent, imma anke fil-futur, irridu nibnu ekosistema robusta ta' innovazzjoni. Il-kelma ekosistema tfisser sistema interkonnessa fejn kulħadd jilgħab il-parti tiegħu u jaqdi rwol importanti. Fejn tidħol ir-riċerka u l-innovazzjoni hemm diversi "players" li jridu jilagħbu flimkien u jiġbdu ħabel wieħed - l–Industrija li toħloq ix-xogħol u l-karrieri u tkabbar il-ġid, l-Università ta' Malta li għandha tradizzjoni b'saħħitha ħafna ta' riċerka, l-MCAST li fl-aħħar snin bdiet toħloq ukoll in-nukleu tagħha ta' riċerka applikata u vokazzjonali, ir-riċerkaturi nfushom u l-klassi politika li trid toħloq ambjent seren ta' kunsens u qbil nazzjonali sabiex dan is-settur jiffjorixxi. Il-Gvern naturalment irid ikun l-ixprun u l-entità li tqarreb il-fondi – kemm nazzjonali u kemm Ewropej – lejn ir-riċerkaturi. Jekk jirnexxielna nibnu u nsaħħu din l-ekosistema robusta ta' innovazzjoni jien ma għandix dubju li pajjiżna se jkompli jirnexxi, se jkompli jirreġenera ruħu u jsaħħaħ u jkabbar niċeċ importanti ħafna li jrendu xogħol tajjeb u ta' kwalità. Din il-ġimgħa żort il-kumpanija internazzjonali Carlo Gavazzi fejn stajt nara l-ħidma li ssir mill-ħaddiema tat-taqsima tar-Riċerka u l-Iżvilupp fi ħdan l-istess kumpanija sabiex tniedi b'mod kontinwu soluzzjonijiet teknoloġiċi u innovattivi li jagħmlu tant differenza għall-aħjar lis-setturi tal-industrija li joperaw fiha. Il-kumpanija Carlo Gavazzi hija eżempju ċar u b'saħħtu ta' kif ir-riċerka u l-innovazzjoni fis-settur privat hija ċ-ċavetta għal iktar kompetittività, ħolqien ta' impiegi ġodda u tkabbir ekonomiku. Fatt li lili laqatni hafna hu li t-tim tar-Riċerka u l-Iżvilupp ta' din il-kumpanija jammonta għal 15% tat-total tal-ħaddiema kollha u huwa maghmul kemm minn irgiel u kemm minn nisa li hija ħaġa tajba ħafna. Il-prodotti li joħorġu minn din il-kumpanija huma kkreati, żviluppati, manifatturati u ttestjati kollha lokalment. Laqatni hafna l-punt li l-kumpanija tikkollabora ħafna mal-Università ta' Malta u l-MCAST għal taħriġ tal-istaff u l-apprentistat u anke fuq il-prodotti nfushom u riċentament ipparteċipat fi programmi offruti minn diversi entitajiet, inkluż il-Kunsill Malti ghax-Xjenza u t-Teknologija (MCST), bħala għajnuna għar-ricerka u l-izvilupp tal-prodotti tagħhom. Ħadt gost nisma' l-esperti jkellmuni dwar l-isfidi li jiltaqgħu magħhom anke fejn jidħol aċċess għal ċertu apparat importanti ħafna. Il-kumpanija, li twaqqfet Malta fl-1978, hija responsabbli mis-'Switches' product line portfolio bil-klijenti ewlenin tagħhom huma kumpaniji li jimmanifatturaw prodotti għall-ventilazzjoni, l-arja kkundizzjonata, l-ippakkjar, u għall-ikel u x-xorb. It-taqsima tar-riċerka u l-iżvilupp fi ħdan din il-kumpanija, twaqqaf lura fl-1998. Hemm diversi innovazzjonijiet li ħarġu mingħand il-kumpanija Carlo Gavazzi u din il-kumpanija rebħet diversi premji għall-innovazzjonijiet li hija wettqet. Ħadt gost niltaqa' mal-Inginier Noel Micallef, General Manager tal-kumpanija, u l-Inginier Roger Galea li hu l-Manager tar-Ricerka u l-Innovazzjoni fejn bil-mod tant akkoljenti tagħhom, dawruni mad-diversi sezzjonijiet fil-binja tagħhom fiż-Żejtun u huma t-tnejn nies tal-affari tagħhom ħafna. Fit-taħdita li kelli magħhom, jien tkellimt mill-inqas u smajt ħafna ghax ridt nitgħallem mingħand nies ta' dan il-kalibru li l-innovazzjoni u r-riċerka hija fil-ħajja tagħhom ta' kuljum. Biex pajjiżna jibni ekosistema robusta ta' innovazzjoni, hu krucjali li l-istudenti tagħna jersqu lejn l-oqsma STEM - xjenza, teknologija, inginerija u matematika - sa minn età zgħira. Aħna min-naħa tagħna qed ninċentivaw kemm nistgħu s–suġġetti STEM sabiex ngħollu l-profil tagħhom u nħajru iktar tfal u żgħażagħ jersqu lejn dawn is-setturi. Din il-ġimgħa, nidejna l-ewwel edizzjoni tal-Premji Nazzjonali għax-Xjenza, Teknoloġija, l-Inġinerija u l-Matemika li qed insejħulhom STEM. Dan l-avveniment se jkunu ospitat fiċ-Ċentru Interattiv tax-Xjenza. L-aqwa professjonisti f'Malta se jiġu ppremjati, rikonoxxuti u onorati għall-kontribut li taw fil-qasam tagħhom tas-suggetti STEM u b'hekk lis-soċjetà b'mod ġenerali. Dawn il-premji huma frott l-inizjattiva tal-iSTEM Engagement Working Group immexxi minn Esplora. Il-Kategorijii tal-Premji Nazzjonali STEM għandhom l-għan li jonoraw u jirrikonoxxu lil dawk il-persuni u entitatjiet li bis-saħħa tal-espressjoni personali tagħhom, qajmu aktar għarfien dwar il-pilastri STEM kemm lokalment kif ukoll f'ċerti każijiet barra minn xtutna. Għall-fini ta' dawn il-premji, is-suġġetti STEM ikopru x-xjenzi tal-ħajja, ix-xjenzi fiżiċi, il-matematika, l-IT, l-inġinerija u x-xjenza ambjentali. Preżenti għat-tnedija kien hemm ukoll il-kollega tiegħi, ic-Chairperson tal-Kullegg Malti għax-Xjenza u t-Teknoloġija Dr Jeffrey Pullicino Orlando. Qbilt ma' dak li qal Jeffrey meta saħaq li hemm nuqqas ta' ħiliet f'ċerti industriji, partikolarment fil-qasam ta' STEM. U huwa hawn, fejn dawn il-premji se joħolqu entużjażmu ġdid fejn permezz ta' dawn il-miżuri bħal Premji Nazzjonali STEM, il-Working Group qed jilgħab rwol importanti sabiex iqanqal l-interess tal-pubbliku fix-Xjenza, it-Teknoloġija, l-Inġinerija u l-Matematika, u b'hekk jgħin li jindirizza dan il-fenomenu. Tajjeb ngħidu li dawn il-premijiet se jkunu qed jiġu mogħtija kull sentejn u ċ-ċerimonja qed isservi tajjeb ħafna bħala pjattaforma li tirrikonoxxi u tonora l-ħidma impekkabbli u bla heda tal-professjonisti li jaħdmu fil-qasam ta' STEM – li jvarjaw mill-edukazzjoni, l-ekonomija u s-soċjetà. Il-Premji Nazzjonali STEM se jingħataw għall-kategoriji li jmiss: Dawk li huma interessati li jinnominaw lilhom innifishom jew lil xi ħadd tal-għażla tagħhom, għandhom jagħmlu dan sal-15 ta' Frar 2021 permezz tal-formola online fuq is-sit tal-Esplora. Barra minn hekk, infakkar ukoll li l-Esplora qed jesibixxi wirja ta' posters dwar professjonisti fil-qasam STEM. Din il-wirja se tkun miftuħa għall-pubbliku minn Jannar sa Marzu. Apparti din il-wirja, ġew prodotti wkoll serje ta' 4 videos u ktejjeb diġitali li jiffukaw fuq professjonisti STEM. Dawn jistgħu jitniżżlu b'xejn minn fuq esplora.org.mt. Din il-ħidma kollha qed issir biex pajjiżna jkompli jirnexxi u nħallu futur aħjar lil uliedna u ulied uliedna.